Afganistan - ključna tema summita NATO saveza
Glavno je pitanje nadolazeće konferencije u Bukureštu - koliko će članica Sjeverno-atlantskog saveza pristati na slanje pojačanja u Afg
NATO savez djeluje u Afganistanu od 2003. godine, predvodeći međunarodni kontingent od oko 43 tisuće pripadnika, koji ima mandat Ujedinjenih naroda. Angažman u Afganistanu prva je misija NATO saveza koja se ne odvija na europskom kontinentu ili u široj regiji Atlantskog oceana. NATO u Afganistanu ima tri cilja. Prvi je pomoći vladi afganistanskog predsjednika Hamida Karzaija da obnovi i stabilizira zemlju. Drugi cilj je uvježbavanje afganistanske vojske i policije. Treći cilj odnosi se na eliminaciju talibanskih pobunjenika koji su aktivni na jugu zemlje. Charles Kupchan iz utjecajnog Vijeća za međunarodne odnose, ovdje u Washingtonu, kaže da je posljednjih godina u Afganistanu bilo i uspjeha i neuspjeha. O ovoj će tematici biti riječi na summitu NATO saveza u Bukureštu, ovaj tjedan. Glavno pitanje je koliko će članica Sjeverno-atlantskog saveza pristati na slanje pojačanja u Afganistan. Međutim, čak ako i pristanu – dodatno je pitanje hoće li ih uputiti na jug Afganistana, gdje je situacija najkritičnija i gdje je najviše borbi. O ovom pitanju govori Robert Hunter, veleposlanik Sjedinjenih Država pri NATO savezu za vrijeme administracije Billa Clintona. Misiju NATO saveza ograničavaju mandati koje su svojim postrojbama nametnule određene zemlje, koje su poslale vojnike u Afganistan, ali su točno odredile što one smiju a što ne smiju činiti te u kojim regijama Afganistana mogu djelovati. Visoki predstavnici Sjedinjenih Država – uključujući i ministra obrane Roberta Gatesa – često su kritizirali takva ograničenja, zbog toga što ona štete cijeloj misiji NATO saveza. Ograničenja koja svojim postrojbama nameću pojedine zemlje bit će također jedna od tema na summitu u Bukureštu. Činjenica da pojedine zemlje imaju opciju izbjegavanja opasnih zadataka – kao što je recimo borba s talibanima – pokazuje da NATO savez više nije tako jedinstven kao što je bio u prošlosti, kaže Charles Kupchan. Politolog Patrick Jackson koji predaje na Sveučilištu American u Washingtonu kaže da je u pitanju reputacija NATO saveza. Većina analitičara slaže se da će nadolazeći summit u Bukureštu ukazati u kojem se smjeru kreće NATO savez, odnosno jesu li sve članice spremne poduzeti sve što je potrebno da se vojna misija u Afganistanu okonča uspjehom.